Lukas Vejdemo
Ura > Seuraura

Vejdemo on SDE HF:n kasvatti. Hän siirtyi kaudeksi 2012–2013 Djurgårdens IF:n junioreihin. Hän oli seuran J18-junioreiden paras syöttäjä sekä J18 Elitissä 23 syöttöpisteellään että J18 Allsvenskanissa seitsemällä syöttöpisteellään. Kaudella 2013–2014 Vejdemo oli J18 Allsvenskanissa joukkueen paras syöttäjä Jonathan Davidssonin kanssa 15 syöttöpisteellään.
Kaudella 2014–2015 Vejdemo toimi Djurgårdenin J20-junioreiden varakapteenina. Hän oli tehoilla 23+25=48 joukkueen toiseksi paras pistemies Daniel Bernhardtin jälkeen. Vejdemo sijoittui koko J20 SuperElitin pistepörssissä viidenneksi ja hän voitti myös koko sarjan tehotilaston lukemalla +28. Pudotuspeleissä Vejdemo oli neljällä osumallaan Djurgårdenin paras maalintekijä Lukas Löfquistin kanssa. Hän voitti kauden päätteeksi J20 SuperElitin mestaruuden. Vejdemo palkittiin sarjan pudotuspelien arvokkaimpana pelaajana. Hän debytoi kauden aikana myös Djurgårdenin SHL-joukkueessa, jossa Vejdemo pelasi kolme runkosarjaottelua ilman tehopisteitä. Hän teki SHL-debyyttinsä 29. marraskuuta 2014 Linköping HC:tä vastaan. Vejdemo sai ottelussa jääaikaa 3.42 minuuttia. Joulukuussa 2014 hän teki Djurgårdenin kanssa kaksivuotisen SHL-sopimuksen.
Montreal Canadiens varasi Vejdemon kolmannella kierroksella 87. pelaajana NHL:n varaustilaisuudessa 2015. Samana kesänä hänet varasi myös Vitjaz Podolsk 88. pelaajana KHL:n varaustilaisuudessa. Vejdemo teki Djurgårdenissa varsinaisella SHL:n tulokaskaudellaan 2015–2016 52 runkosarjaottelussa tehot 5+12=17 ja kahdeksassa playoff-ottelussa yhden maalin. Kahdeksassa pelaamassaan Mestarien liigan ottelussa hän jäi ilman tehopisteitä. Vejdemo teki SHL-uransa avausmaalin runkosarjan avauskierroksella 16. syyskuuta vieraissa Linköping HC:tä vastaan. Hän vahvisti pudotuspeleissä Djurgårdenin J20-junioreita, jossa Vejdemo voitti kauden päätteeksi J20 SuperElitin mestaruuden.
Tammikuussa 2017 Vejdemo teki Djurgårdenin kanssa vuoden mittaisen jatkosopimuksen, kuten taas saman vuoden joulukuussa. Kaudella 2017–2018 hän teki SHL:n yhden kauden piste-ennätyksensä tehoilla 10+12=22.
Toukokuussa 2018 Vejdemo teki kaksivuotisen NHL-tulokassopimuksen Montreal Canadiensin kanssa. Hän pelasi kauden 2018–2019 kokonaan AHL-joukkue Laval Rocketissa, jossa tulokaskausi toi 66 runkosarjaottelussa tehot 13+16=29. Vejdemo voitti joukkueen sisäisen tehotilaston lukemalla +5. Myös kauden 2019–2020 hän aloitti Rocketissa. Vejdemo kutsuttiin ensimmäisen kerran Canadiensin NHL-vahvuuteen joulukuussa 2019. Hän teki NHL-debyyttinsä 31. joulukuuta 2019 vieraissa Carolina Hurricanesia vastaan. Vejdemo sai ottelussa jääaikaa 6.04 minuuttia. Tammikuussa 2020 hänet lähetettiin takaisin farmiin. Vejdemo nostettiin Canadiensiin taas maaliskuussa. Hän teki NHL-uransa avausmaalin seitsemännessä ottelussaan 10. maaliskuuta 2020 Nashville Predatorsia vastaan. Vejdemo valittiin ottelun kolmostähdeksi. Ottelu jäi Canadiensin runkosarjan viimeiseksi, kun koronaviruspandemia keskeytti kauden. Seura lähetti hänet seuraavana päivänä taas farmiin.
Syyskuussa 2020 Vejdemo teki Montreal Canadiensin kanssa vuoden mittaisen, kaksisuuntaisen ja 700 000 dollarin arvoisen jatkosopimuksen. Pari päivää myöhemmin seura lainasi hänet kaudeksi 2020–2021 toistaiseksi voimassa olevalla sopimuksella kotimaansa toiseksi korkeimmalle sarjatasolle HockeyAllsvenskan-joukkue Södertälje SK:hon. Joulukuussa Vejdemon lainasopimus vahvistettiin päättyneeksi, kun Canadiens kutsui hänet Pohjois-Amerikkaan. Tammikuussa seura lähetti Vejdemon Laval Rocketin AHL-joukkueeseen.
Kesäkuussa 2021 Vejdemo teki Canadiensin kanssa yksivuotisen jatkosopimuksen.